Yhteisiin lentosääntöihin (SERA) on tullut muutoksia 12.10.2017.

Linkki uutiseen: <https://www.trafi.fi/tietoa_trafista/ajankohtaista/5625/lentosaantoihin_muutoksia>

Jani Hottola / Trafi:

Yhteisiin lentosääntöihin (SERA) on tullut 12.10.2017 alkaen sovellettavaksi muutoksia, jotka on huomioitava lentotoiminnassa. Esimerkkejä muutoksista ovat muun muassa:  
- kun ilma-aluksessa on toimintakuntoinen toisiotutkavastain (SSR-transponderi), sitä on käytettävä kaikilla lennoilla koko lennon ajan. Tästä ovat poikkeuksena lennot ilma-aluksilla, joiden virransyöttö ei ole riittävä, ilmatilassa, jossa transponderin käyttöä ei ole määrätty pakolliseksi. (SERA.13001)  
- Transponderikoodia koskevien ATS-ohjeiden puuttuessa tulee siviili-ilma-aluksen valita koodi 2000. Jos ko. lento ei ole ilmaliikennepalvelun alainen, tulee ilma-aluksen valita koodi 7000 asianmukaisesti varustettujen ilma-alusten havaittavuuden parantamiseksi. (SERA.13005)  
- Ilma-alusluokkaa esim. ”helikopteri” tai ”ultra” ei voida käyttää kutsumerkissä korvaamassa kutsumerkin ensimmäistä kirjainta. (SERA.14050 ja GM1 SERA.14050)  
- Helsinki-Vantaan lentoaseman lennonjohdon ja ilma-aluksen välisessä viestinnässä käytetään vain englannin kieltä; suomen kieltä voidaan käyttää valvomattomassa ilmatilassa lentävien ilma-alusten kanssa käytävässä viestinnässä tai mikäli turvallisuus sitä vaatii. (SERA.14015)  
Trafi on päivittämässä ilmailumääräystä OPS M1-1 SUOMESSA SOVELLETTAVAT LENTOSÄÄNNÖT. Kyseisellä määräyksellä annetaan SERA:n edellyttämät kansalliset siviili-ilmailua koskevat määräykset mahdollisine poikkeuksineen SERA:sta sekä sotilasilmailua koskevat poikkeukset SERA:sta. Määräysluonnos lähetetään myöhemmin lausuntokierrokselle. Lausuntokierroksen yhteydessä kaikilla asiasta kiinnostuneilla on mahdollisuus vaikuttaa määräyksen sisältöön, mukaan lukien SERA:n muutosten käyttöön otto.  
Koska SERA sisältää nyt myös säännökset ilmailun radiopuhelinliikenteestä ja siinä käytettävistä sanonnoista, jotka on tähän saakka julkaistu ilmailumääräyksellä GEN M1-8 ja ilmailuohjeella GEN T1-10, näihin asiakirjoihin tehdään huomattavia muutoksia: GEN M1-8 tullaan kumoamaan ja GEN T1-10 päivittämään. Päivityksessä tullaan huomioimaan myös SERA:n muutokseen liittyvä ohjeaineisto (AMC/GM), joka käännetään tässä yhteydessä englannin kielestä.  
Ennen OPS M1-1:n ja GEN T1-10:n päivityksiä noudatetaan 12.10.2017 alkaen muuttunutta SERA:a ohjeaineistoineen sekä nykyistä 11.11.2014 annettua OPS M1-1:tä.  
Air Navigation Services Finland Oy (ANS Finland) on julkaissut lentosääntöjen muutoksista oman AIC A -tiedotteensa.  
  
Lisätietoja  
erityisasiantuntija Jorma Kivinen, jorma.kivinen (at) trafi.fi , p. 029 5346 056  
erityisasiantuntija Kai Väisänen, kai.vaisanen (at) trafi.fi, p. 029 5346 137